5 wenke as jy huis wil koop | Netwerk24
Deur Elvira Wood 04 Mei 2019 06:00
Is jy in die mark om jou eerste huis te koop? Dalk wil jy verhuis en weer die huismark betree, maar is nie meer seker waarvoor om op die uitkyk te wees nie. Marius Steyn en Marius Neethling, eiendomspesialiste by Santam, gee die volgende wenke aan voornemende kopers:
Daar is heelwat kwessies wat nuwe huiskopers in ag moet neem wanneer hulle na 'n eiendom kyk.Foto: Pixabay
1. Werk die geiser?
Kry 'n geregistreerde loodgieter om vas te stel of die geiser van die huis wat jy wil koop, behoorlik werk. Dit kan tot R8 500 kos om dit te vervang, en dit sluit nie die skade in as dit bars nie.
2. Hoe lyk die dak?
Kry 'n bouer om behoorlik na die dak te kyk. Maak seker geen teëls is gekraak nie en dat die geute in 'n goeie toestand is.
3. Hoe lyk die plafon?
Wees versigtig as dit lyk asof die plafonne onlangs geverf is. Dit kan wees dat die dak dalk gelek het, of dat dit muf.
4. Wat van die tuin?
Die eiendom het dalk 'n baie mooi tuin wat jou beïndruk, maar hoeveel gaan dit kos om dit in stand te hou? Vra 'n maatskappy wat tuine in stand hou vir 'n kwotasie voordat jy besluit om die eiendom aan te skaf.
5. Hou jou oë oop vir elektriese foute
Kry 'n elektrisiën om seker te maak daar is nie foute wat later probleme kan veroorsaak nie. Die verkoper moet 'n geldige sertifikaat aan die bank of koper lewer as bewys dat die elektriese bedrading van die huis aan alle standaarde voldoen.